**Бүгінгі таңдағы бала тәрбиесіндегі ата-ана жауапкершілігі қандай?**

«Адам ұрпағымен мың жасайды» дейді халқымыз. Мың жылдығын ойлаған ата-бабаларымыз ұрпағының дұрыс тәрбие алып өсуін ойлаған. Жетім баланы ұлт жалғасы деп аялаған, жесір әйелден қамқорлығын аямаған. Бала тәрбиесін- ұлттың даму келешегі деп қараған. «Атаға қарап ұл өсер, анаға қарап қыз өсер» демекші, жақсы өнеге беруде ұстанымдарын, дәстүрін жоғалтпаған. Ал, бүгінгі таңдағы бала тәрбиесіндегі ата-ана жауапкершілігі қандай?

Тәрбиенің түп негізі бала шыр етіп келгеннен кейін басталатыны мәлім. Десекте, баланы материалдық жағынан қамтамасыз етеміз деп ата-аналар күні бойы маңдай терін төгіп, жұмыс істеп, балаларының ешкімнен кем болмағанын қалайды. Алайда, қараусыз қалған балалар жаман қылықтарға еліктеуге бейім келетінін күнделікті өмірде байқап та жүрміз. Ал, баласының бос уақытта не істеп жүргенін, қайда барып, немен шұғылданып жүргенін білмейтін ата-аналардың көптігі қаншама. Сонымен бірге, өсіп келе жатқан жас ұрпақ сыпайылық, мейірімділік танытпаса «Мынау менің балам ба, бұл қылықты мен үйреткен емеспін» деп таң қалатындарды да мына көз шыққыр көріп-ақ жүр... «Не ексең, соны орасың» деп ата-бабамыз тегін айтпаған, балаға материалдық қажеттіліктен гөрі рухани қажеттілік аса қажет деп ойлаймын. Сонымен қатар, бала алдында темекі мен арақтың зияндығын біле тұра, арақ ішіп, үсті-үстіне темекі тартатын ата-аналар да бар. Әрине, жоғарыда айтылған мысалдармен көпке топырақ шашпаймын. Бала тәрбиесіне бей-жай қарамайтын ата-аналар қатары да жоқ емес, десекте шындығына келгенде қазіргі қоғамда ата-ана рөлі басым болып тұр. Ұлы Ойшыл Абайша айтсақ: « Баланың жақсы болмағаны бірінші-ата-анасынан...» Егер, осы сөзге терең үңілер болсақ, астарында үлкен мағына жатқанын ұғынуға болады. Ұғынған ата-аналардың бала тәрбиесіне салғырт қарамайтыны да хақ.

Бала тәрбиесін былай қойғанда, бүгінде ата-ананың бала алдындағы жауапкершіліктерін төмендігінен және ата-ана құқықтарын білмеу салдарынан жетім балалардың саны кемімей отыр. Әкесіз, анасыз тірі жетім болып өсіп келе жатқан балалардың тәрбиесі кімге аманат?... Бұл жайында жазудың өзі қиын...

Қазақ «бала – адамның бауыр еті» деп бір-ақ ауыз сөзбен жеткізген. Бірақ бүгінгі заманда кейбір ата-аналар ұлтымыз­дың дәстүрін, аталы сөзін ұмытқан сияқты.  Статистикаға сүйенер болсақ, ішкілікке салынуы салдарынан елімізде мыңға жуық азамат ата-ана құқығынан айырылған екен. Бұл жағдайдан кейін бүгінгі күндегі ата-ана жауапкершілігінің деңгейін өзіңіз пайымдай беріңіз... Егер, әр ата-ана бала алдындағы өз құқығын білсе, бәлкім мұндай жағдайға жетпес едік пе деп ойлаймын.

Қорытындылай келсем, жас шыбықты қалай ексең, солай өседі ғой. Сол секілді «Ұяда не көрсең, ұшқанда соны ілерсің» демекші ата-ана тәрбиесі бала өмірінде айрықша із қалдырады. Сондықтан ұлт болашағын тәрбиелеуде бей-жай қарамағанымыз жөн болар!